20031107
Regulamentul (CE) nr. 1966/2003 al Comisiei
din 7 noiembrie 2003
de modificare a Regulamentului (CE) nr. 834/95 privind clasificarea anumitor mărfuri în Nomenclatura Combinată
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun [1], astfel cum a fost modificat ultima dată prin Regulamentul (CE) nr. 1789/2003 al Comisiei [2], în special articolul 9 alineatul (1),
întrucât:
(1) Regulamentul (CE) nr. 834/95 al Comisiei din 12 aprilie 1995 privind clasificarea anumitor mărfuri în Nomenclatura Combinată [3] stabilește condițiile de clasificare a unui articol confecționat din tricot (genunchieră) în Nomenclatura Combinată.
(2) În hotărârea sa în cauzele conexate C-260/00 - C-263/00 [4] cu privire la clasificarea genunchierelor și a altor bandaje, Curtea de Justiție a Comunităților Europene stabilește criteriile pentru a face o distincție între versiunile obișnuite de bandaje destinate uzului general și versiunile destinate să îndeplinească o funcție medicală specifică și, prin urmare, clasificate la poziția 9021 din Nomenclatura Combinată.
(3) Pentru a asigura aplicarea uniformă a Nomenclaturii Combinate anexate la Regulamentul (CEE) nr. 2658/87, este necesar să se justifice clasificarea produsului menționat în anexa la Regulamentul (CE) nr. 834/95 al Comisiei, pentru a se clarifica explicațiile conform cărora produsul clasificat este o versiune obișnuită de bandaj pentru genunchi.
(4) Măsurile prevăzute în prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
În coloana 3 (explicații) din anexa la Regulamentul (CE) nr. 834/95 se adaugă următorul text:
"Clasificarea produsului la poziția 9021 ca articol și aparat ortopedic este exclusă, deoarece balamalele nu pot fi ajustate în funcție de infirmitatea specifică a unui pacient. De asemenea, articolul nu prezintă o mare precizie.
În consecință, articolul este un suport obișnuit de uz general și nu este destinat unei utilizări medicale specifice.
Fixarea articolului în jurul piciorului cu ajutorul a două benzi de tip "arici" nu poate servi unei utilizări medicale specifice, deoarece benzile de tip "arici" nu au altă funcție decât menținerea fixă a genunchierei."
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 noiembrie 2003.